Onnie vas vir statutêre verkragting | Maroela Media
Die Volkskool Orania gee sy volle samewerking aan die polisie ná 'n leerlingonderwyser van dié skool van statutêre verkragting aangekla is.
Carel Boshoff, die skool se direksievoorsitter, het gesê die skoolhoof, Anja Boshoff, is op 16 September ingelig dat 'n onderwyser aan die skool moontlik seks met 'n minderjarige leerder gehad het, nadat lede van die polisie se kinderbeskermingseenheid die skool as deel van hul ondersoek besoek het. Die betrokke onderwyser was in dié stadium nie in die dorp nie, maar in Johannesburg waar hy besig was om 'n praktiese gedeelte van sy studies te voltooi. Die skool se bestuurskomitee en uitvoerende komitee het die kwessie bespreek en die onderwyser is met sy terugkeer na die dorp, op 21 September, skriftelik in kennis gestel dat hy nie die skoolterrein mag betree nie en ook geen kontak met leerders mag hê nie.
Hy is die daaropvolgende Maandag in hegtenis geneem op aanklag van statutêre verkragting en het die volgende dag in die distrikshof op Hopetown verskyn.
"Hoewel die polisielede om omsigtigheidsredes en vanweë die verreikende gevolge wat dit mag inhou so min as moontlik inligting bekendgemaak het, het dit geblyk dat die polisie (?) ook ander persele besoek het.Die ondersoek hou nie met enige van die skool se werking of bedrywighede, óf met aktiwiteite tydens skoolure of georganiseerde skoolbedrywighede na-ure nie," het Boshoff in 'n verklaring gesê.
Boshoff sê die skool het ook aan die onderwyser gekommunikeer dat mens regtens nie aan 'n misdryf skuldig is alvorens jy nie skuldig bevind is nie, maar dat die skool enige verbandhoudende risiko moet vermy. "Hy sou dus nie sy voordele verbeur tot tyd en wyl daar besonderhede aan die lig kom wat die saak in een of ander rigting stuur nie."
Borgtog van R5 000 is toegestaan en die saak teen die onderwyser is uitgestel. Hy het nog nie op die aanklag teen hom gepleit nie en om dié rede word sy naam weerhou.
"Ons wil beklemtoon dat Orania se gemeenskapsinstellings en Volkskool in besonder uit eie beweging en so vinnig en ondubbelsinnig as moontlik op die saak gereageer het en alle moontlike bystand aan die ondersoek verleen," het Boshoff gesê.